b'\n_START_ARTICLE_\nHermeto Pascoal\n_START_SECTION_\nUran alku\n_START_PARAGRAPH_\nPascoal on l\xc3\xa4ht\xc3\xb6isin Brasilian koilliskolkasta, syrj\xc3\xa4iselt\xc3\xa4 seudulta josta h\xc3\xa4nen syntyess\xc3\xa4\xc3\xa4n puuttui viel\xc3\xa4 s\xc3\xa4hk\xc3\xb6. H\xc3\xa4n oppi harmonikansoittoa is\xc3\xa4lt\xc3\xa4\xc3\xa4n ja harjoitteli tuntikausia sis\xc3\xa4tiloissa, koska ei albiinona voinut osallistua perheen mukana peltot\xc3\xb6ihin._NEWLINE_Vuodesta 1964 alkaen Pascoal alkoi esiinty\xc3\xa4 monien artistien levyill\xc3\xa4. N\xc3\xa4ihin lukeutuvat Edu Lobo, Elis Regina ja Cesar Camargo Mariano. Vuonna 1966 h\xc3\xa4n soitti Sambrasa Triossa Airto Moreiran ja Humberto Clayberin kanssa. Yhtye julkaisi vain yhden albumin, Em Som Maior. Seuraavaksi oli vuorossa Trio Novo, joka laajeni sitten Quarteto Novoksi ja julkaisi 1967 albumin, josta sek\xc3\xa4 Moreiran ett\xc3\xa4 Pascoalin uran voi sanoa k\xc3\xa4ynnistyneen. Pascoal liittyi sen j\xc3\xa4lkeen kokoonpanoon nimelt\xc3\xa4 Octopus.\n_START_SECTION_\nKansainv\xc3\xa4linen maine\n_START_PARAGRAPH_\nPascoal sai kansainv\xc3\xa4list\xc3\xa4 huomiota vierailemalla Miles Davisin vuoden 1971 albumilla Live-Evil, jossa h\xc3\xa4n soitti kolmella s\xc3\xa4velt\xc3\xa4m\xc3\xa4ll\xc3\xa4\xc3\xa4n kappaleella. 1970-luvun loppupuolelta l\xc3\xa4htien Pascoal on keskittynyt omiin yhtyeisiins\xc3\xa4, joiden mukana on kiert\xc3\xa4nyt maailman jazz-festivaaleilla, muun muassa Montreux\xe2\x80\x99ss\xc3\xa4 1979 ja Pori Jazzissa 1984._NEWLINE_\xe2\x80\x9dTaikuriksi\xe2\x80\x9d kutsuttu Pascoal k\xc3\xa4ytt\xc3\xa4\xc3\xa4 instrumentteinaan usein erilaisia esineit\xc3\xa4 kuten teekannuja ja leluja, sen lis\xc3\xa4ksi ett\xc3\xa4 soittaa erilaisia kosketinsoittimia, n\xc3\xa4pp\xc3\xa4inharmonikkaa, melodicaa, saksofoneja, kitaroita, huiluja ja erilaisia kansansoittimia. Teoksessa M\xc3\xbasica da Lagoa muusikot kurlaavat ja soittavat huiluja seisten kaulaansa my\xc3\xb6ten vedess\xc3\xa4._NEWLINE_Pascoal asuu nykyisin vaimonsa Aline Morenan kanssa t\xc3\xa4m\xc3\xa4n kotikaupungissa  Curitibassa, Paran\xc3\xa1n osavaltiossa.'